**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Μαΐου 2016, ημέρα Τρίτη και ώρα 12.15΄, συνήλθε σε συνεδρίαση, στην Αίθουσα της Γερουσίας, η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση πολιτιστικών κέντρων».

Στη συνεδρίαση παρέστησαν ο Υπουργός Πολιτισμού και Αθλητισμού, κ. Αριστείδης- Νικόλαος- Δημήτριος Μπαλτάς, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αυλωνίτου Ελένη, Βαγενά Άννα, Βάκη Φωτεινή, Γαβρόγλου Κωνσταντίνος, Γεωργοπούλου Έφη, Δριτσέλη Παναγιώτα, Εμμανουηλίδης Δημήτρης, Θηβαίος Νικόλαος, Καρά Γιουσούφ Αϊχάν, Κατσαβριά Χρυσούλα, Κωνσταντινέας Πέτρος, Λιβανίου Ζωή, Γάκης Δημήτριος, Μιχελής Θανάσης, Μουμουλίδης Θεμιστοκλής, Μπαξεβανάκης Δημήτρης, Πάντζας Γιώργος, Παπαδόπουλος Χριστόφορος, Σεβαστάκης Δημήτρης, Σκουρολιάκος Πάνος, Κάτσης Μάριος, Τζούφη Μερόπη, Αντωνιάδης Ιωάννης, Αντωνίου Μαρία, Γκιουλέκας Κωνσταντίνος, Καραμανλή Άννα, Κόνσολας Εμμανουήλ, Κουκοδήμος Κωνσταντίνος, Στύλιος Γεώργιος, Φορτσάκης Θεόδωρος, Χαρακόπουλος Μάξιμος, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Κεφαλίδου Χαρά, Κωνσταντόπουλος Δημήτριος, Βαρδαλής Αθανάσιος, Δελής Ιωάννης, Τάσσος Σταύρος, Μαυρωτάς Γεώργιος, Ψαριανός Γρηγόρης, Κόκκαλης Βασίλειος, Παπαχριστόπουλος Αθανάσιος, Μεγαλομύστακας Αναστάσιος και Μεγαλοοικονόμου Θεοδώρα.

ΔΗΜΗΤΡΗΣ ΣΕΒΑΣΤΑΚΗΣ (Αντιπρόεδρος της Επιτροπής): Κυρίες και κύριοι συνάδελφοι, καλημέρα σας. Αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση πολιτιστικών κέντρων». Στη σημερινή συνεδρίαση παρευρίσκεται ο Υπουργός Πολιτισμού και Αθλητισμού, κ. Μπαλτάς.

Θα ξεκινήσουμε με τις εισηγήσεις των Εισηγητών των δύο κομμάτων και θα ακολουθήσουν οι Ειδικοί Αγορητές των υπολοίπων κομμάτων. Εισηγήσεις 12λεπτες με ανοχή.

Το λόγο έχει ο Εισηγητής του ΣΥΡΙΖΑ, κ. Σκουρολιάκος.

ΠΑΝΟΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Ευχαριστώ κ. Πρόεδρε. Κύριε Υπουργέ, κυρίες και κύριοι Βουλευτές, σήμερα συζητούμε την Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση πολιτιστικών κέντρων. Πρόκειται για ένα κείμενο – συμφωνία, που αποτελείται από 16 άρθρα, όπου ορίζονται οι όροι και οι προϋποθέσεις αμοιβαίας δημιουργίας και λειτουργίας πολιτιστικών κέντρων, τόσο στην Ελλάδα όσο και στην Κίνα.

Ο ελληνικός και ο κινεζικός πολιτισμός γεννήθηκαν και αναπτύχθηκαν, παράλληλα, από την αρχαιότητα, έως τους νεότερους χρόνους, όπου και οι δύο πολιτισμοί επηρέασαν την ευρύτερη περιοχή τους. Ο κινεζικός πολιτισμός την κουλτούρα της Ασίας και ο ελληνικός τον πολιτισμό και την κουλτούρα της Ευρώπης, αλλά και του ευρύτερα λεγόμενου δυτικού κόσμου.

Η σημερινή Κίνα εκτιμά και θαυμάζει τον ελληνικό πολιτισμό και εξαιτίας αυτής της παράλληλης πορείας και των κοινών στοιχείων θεώρησης της ζωής και του κόσμου στα πρωταρχικά βήματα του πολιτισμού, που έχουν να κάνουν με τους αρχαίους φιλοσόφους, την αρχαία γραμματεία, αλλά και στοιχεία κοινωνικής ζωής, όπως αυτά εκφράζονται, για παράδειγμα, στην οργάνωση των ολυμπιακών αγώνων, κατά την αρχαιότητα.

Οι Κινέζοι αγαπούν και τη νεότερη ελληνική πνευματική παραγωγή. Ο Καζαντζάκης, που αγάπησε και αγαπήθηκε πολύ από τους Κινέζους, κάπου λέει πως «εάν ξύσεις ένα Κινέζο, από κάτω θα βρεις έναν Έλληνα και εάν ξύσεις έναν Έλληνα, από κάτω θα βρεις έναν Κινέζο». Στο πλαίσιο των διμερών σχέσεων των δύο κρατών, λοιπόν, η Συμφωνία αμοιβαίας ίδρυσης πολιτιστικών κέντρων αποβλέπει, αφενός στην περαιτέρω διεύρυνση των φιλικών σχέσεων μεταξύ Ελλάδας και Κίνας και αφετέρου στην ενίσχυση και την ανάπτυξη της διμερούς πολιτιστικής συνεργασίας των δύο κρατών.

Η υλοποίηση της Συμφωνίας, μετά την Κύρωσή της, θα συμβάλει στην καλύτερη επικοινωνία των ιδιαίτερων χαρακτηριστικών του πολιτισμού και των δύο λαών και θα συνεισφέρει στην προβολή του ελληνικού πολιτισμού στην Κίνα, διευρύνοντας τις φιλικές σχέσεις, ανάμεσα στις δύο χώρες, στη βάση αμοιβαίας συνεργασίας και εμπιστοσύνης.

Τώρα, επί των άρθρων. Στο πρώτο άρθρο, ορίζεται ότι σε κάθε χώρα θα ιδρυθεί από ένα πολιτιστικό κέντρο στην πρωτεύουσα κάθε χώρας.

Το δεύτερο άρθρο ορίζει ότι τα εν λόγω πολιτιστικά κέντρα θα έχουν σκοπό να διευρύνουν πλήρως την αμοιβαία συνεννόηση, μεταξύ των δύο λαών και να ενισχύσουν την πολιτιστική και πολιτική συνεργασία των δύο χωρών.

Στο άρθρο 3, ορίζεται ότι τα πολιτιστικά κέντρα είναι επίσημα πολιτιστικά ιδρύματα και θα λειτουργούν, υπό την επίβλεψη της διπλωματικής αρχής της κάθε χώρας, χωρίς, όμως, να απολαμβάνουν διπλωματικών προνομίων και ασυλιών.

Στο άρθρο 4, ορίζεται ότι τα πολιτιστικά κέντρα θα λειτουργούν, σύμφωνα με την κείμενη νομοθεσία της χώρας φιλοξενίας και θα μπορούν να έχουν απευθείας επαφές με όλους τους αρμόδιους φορείς της χώρας υποδοχής.

Σύμφωνα με το άρθρο 5, όλες οι δραστηριότητες των εν λόγω κέντρων, εκτός των εγκαταστάσεων τους, είτε κατά μόνας, είτε σε συνεργασία με κρατικούς φορείς της χώρας υποδοχής, υπόκεινται στους ισχύοντες νόμους.

Στο άρθρο 6, ορίζεται ότι τα πολιτιστικά κέντρα οργανώνουν πολιτιστικές δράσεις, όπως εκθέσεις, σεμινάρια, παραστάσεις κ.λπ., στο πλαίσιο των κανονισμών του Μέρους υποδοχής. Προωθούν τη γλώσσα και τον πολιτισμό, δημιουργούν βιβλιοθήκες, εκδίδουν έντυπα και οπτικοακουστικό υλικό σχετικό με την Ιστορία και τον Πολιτισμό του αποστέλλοντος Μέρους και ενημερώνουν, σχετικά με την καλλιτεχνική, πολιτιστική, εκπαιδευτική και επιστημονική ζωή, ενώ έχουν δικαίωμα να οργανώνουν και άλλες δραστηριότητες, που συνάδουν με το σκοπό της υπό συζήτηση Συμφωνίας.

Με το άρθρο 7, ορίζεται ότι τα πολιτιστικά κέντρα δεν θα ασχοληθούν με κερδοσκοπικές δραστηριότητες. Δικαίωμα εισπράξεως τελών έχουν από δραστηριότητες, όπως εκθέσεις και παραστάσεις, που διεξάγονται, σύμφωνα με τους κανονισμούς του Μέρους υποδοχής, από εκπαιδευτικές δραστηριότητες πολιτιστικού περιεχομένου, από καταλόγους, αφίσες, προγράμματα παραστάσεων και αντικείμενα, που έχουν σχέση με δραστηριότητες, που διεξάγονται στα πολιτιστικά κέντρα. Ακόμη, από τη λειτουργία χώρων, όπου αναδεικνύουν τον παραδοσιακό τρόπο λειτουργίας του αποστέλλοντος Μέρους, όπως για παράδειγμα ένα τεϊοποτείο.

Στο άρθρο 8, ορίζεται ότι η τοποθεσία δημιουργίας, ο σχεδιασμός, η κατασκευή, η ανακαίνιση και η διακόσμηση των κτιρίων των πολιτιστικών κέντρων είναι επιλογή της αποστέλλουσας χώρας και η χώρα υποδοχής υποχρεούται να βοηθήσει με κάθε δυνατό τρόπο.

Στο άρθρο 9, σημειώνεται πως τα πολιτιστικά κέντρα απαλλάσσονται από τελωνειακούς δασμούς και φόρους, εκτός του Φόρου Προστιθέμενης Αξίας για τα εξής προϊόντα: για πολιτιστικό εξοπλισμό, επίπλωση, εγκαταστάσεις και προμήθεια γραφείων, που απαιτούνται, για τη λειτουργία των πολιτιστικών κέντρων, για εύλογες ποσότητες οπτικοακουστικών υλικών, όπως άλμπουμ φωτογραφιών, αφισών, προγραμμάτων, παραστάσεων, βιβλίων, δίσκων, ηχογραφήσεων κ.α. Ακόμη, για ταινίες, που θα προβληθούν, στις εγκαταστάσεις των πολιτιστικών κέντρων. Όλα αυτά θα ισχύσουν υπό τον όρο, ότι τα εν λόγω αγαθά ή υλικά δεν θα χρησιμοποιούνται για πώληση ή κερδοσκοπία.

Σύμφωνα με το άρθρο 10, τα πολιτιστικά κέντρα έχουν δικαίωμα να υπογράφουν νομικά έγγραφα για τη λειτουργία τους, όπως, επίσης, να διαθέτουν και τραπεζικούς λογαριασμούς.

Το άρθρο 11 ορίζει ότι οι φόροι εισοδήματος και ακίνητης περιουσίας θα επιβάλλονται, σύμφωνα με τους νόμους της χώρας υποδοχής και σύμφωνα με την κυρωθείσα Σύμβαση μεταξύ της Λαϊκής Δημοκρατίας της Κίνας και της Ελληνικής Δημοκρατίας για την αποφυγή διπλής φορολογίας.

Στα άρθρα 12 13 και 14, διευκρινίζονται υπαλληλικά ζητήματα.

Στο άρθρο 12, σημειώνεται πως τα μέλη του προσωπικού αποσπώνται από την κυβέρνησή του αποστέλλοντος Μέρους του οποίου είναι υπήκοοι. Άλλα μέλη μπορεί να είναι και υπήκοοι του Μέρους υποδοχής.

Στο άρθρο 13, ορίζονται τα εργασιακά τους δικαιώματα.

Στο άρθρο 14, ορίζονται οι διευκολύνσεις των οικογενειών του προσωπικού.

Στο άρθρο 15, καθορίζεται ο τρόπος, με τον οποίο θα γίνονται τυχόν τροποποιήσεις επί της Συμβάσεως και ακόμη ο τρόπος που θα επιλύονται τυχόν διαφορές.

Τέλος, στο άρθρο 16, ορίζεται η ημερομηνία που τίθεται σε ισχύ η Συμφωνία και ακόμη τα περί ανανέωσης ή καταγγελίας της.

Κυρίες και κύριοι Βουλευτές, η συνεργασία μας με μια χώρα, σαν την Κίνα, με εξαιρετικό οικονομικό δυναμισμό και γοητευτική πολιτιστική έλξη, είναι βαρύνουσας σημασίας, ιδιαίτερα τώρα που η φίλη χώρα οργανώνει ένα μεγάλο εξωστρεφές σχέδιο με τίτλο: « ONE BELT ONE ROAD», αναβιώνει, δηλαδή, τον αρχαίο Δρόμο του Μεταξιού σε δύο άξονες, τον βόρειο χερσαίo άξονα, «SILK ROAD ECONOMIC BELT» και τον θαλάσσιο άξονα, « 21ST CENTURY MARITIME SILK ROAD», όπου η χώρα μας αποτελεί σταθμό στην πορεία του.

Θεωρούμε, λοιπόν, πως η υπό Κύρωση Συμφωνία για την αμοιβαία δημιουργία πολιτιστικών κέντρων σε Ελλάδα και Κίνα αποτελεί αποφασιστικό βήμα, για την ευρύτερη συνεργασία, ανάμεσα στις δύο χώρες, συνεργασία που θα αποφέρει μόνο καλά για τους δύο λαούς. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Αντιπρόεδρος της Επιτροπής): Και εμείς ευχαριστούμε.

Ο κ. Χαρακόπουλος, έχει το λόγο.

ΜΑΞIΜΟΣ ΧΑΡΑΚΟΠΟΥΛΟΣ ( Εισηγητής της Ν.Δ.): Ευχαριστώ, κύριε Πρόεδρε.

Κυρίες και κύριοι συνάδελφοι, ελάχιστα έθνη στον κόσμο έχουν να επιδείξουν μια μόνιμη και ισχυρή πολιτισμική παρουσία στο διάβα των χιλιετιών. Σε αυτά τα λίγα έθνη, συγκαταλέγονται το ελληνικό και το κινεζικό. Αυτό το στοιχείο της διαρκούς ιστορικής παρουσίας στον ίδιο γεωγραφικό χώρο, σε μια αέναη, γονιμοποιητική και πνευματική εξέλιξη, είναι, πιστεύω, το σημαντικότερο, που φέρνει κοντά τους δύο λαούς, γιατί παρά τα ανόμοια δεδομένα, που προκύπτουν από την απλή σύγκριση της σύγχρονης Ελλάδας και της σύγχρονης Κίνας, που από τη μια έχουμε μια μικρή χώρα 11 εκατομμυρίων κατοίκων και από την άλλη έχουμε έναν παγκόσμιο γίγαντα, άνω του ενός δισεκατομμυρίου κατοίκων, η πνευματική κληρονομιά και ο πολιτισμός, με την ευρεία έννοια, είναι μεγέθη, κατεξοχήν, ποιοτικά και όχι ποσοτικά.

Ένα ακόμη χαρακτηριστικό τους είναι ότι δεν φθείρονται από το χρόνο. Μόνο, εφόσον οι ίδιοι οι λαοί τα λησμονούν, τότε είναι αυτοί οι ίδιοι, που χάνουν την ταυτότητά τους και, εν τέλει, θέτουν σε κίνδυνο την ίδια την ύπαρξή τους. Αυτό είναι ιδιαίτερα σημαντικό σήμερα, στην εποχή της παγκοσμιοποίησης.

Ανεξάρτητα, λοιπόν, από την κάθε φορά συγκυρία, η Ελλάδα ήταν και θα παραμείνει η χώρα του Όμηρου, του Πλάτωνα, το Αριστοτέλη και των πατέρων της Εκκλησίας, ήταν και θα παραμείνει η αξιακή και πνευματική αφετηρία του δυτικού πολιτισμού και η Κίνα θα είναι πάντοτε η χώρα του Λάο Τσε, του Κομφούκιου, του Μένγκιου και όλου αυτού του σπουδαίου πολιτισμού, που δημιούργησε, στα χιλιάδες χρόνια της ύπαρξής της.

Παρά τις εμφανείς διαφορές και τις παράλληλες ιστορικές διαδρομές, υπάρχουν σημαντικές ομοιότητες, ίσως μεγαλύτερες από όσες νομίζουμε. Όπως είπε και ο Νίκος Καζαντζάκης, που μέσα από το γοητευτικό του βιβλίο για την Κίνα, «έχουμε όλοι οι Έλληνες ταξιδέψει στον κινεζικό κόσμο», το μνημόνευσε νωρίτερα και ο κ. Σκουρολιάκος, «αν ξύσετε τον Κινέζο, θα βρείτε τον Έλληνα και αν ξύσετε τον Έλληνα, θα βρείτε τον Κινέζο».

Το νήμα των σχέσεων των δύο λαών πάει βαθιά μέσα στο χρόνο και αργότερα το νήμα αυτό, μέσω των Δρόμων του Μεταξιού, έγινε ισχυρότερο. Αυτό το νήμα, την εποχή της έκρηξης των μεταφορών, της επικοινωνίας και του παγκόσμιου εμπορίου και των πολιτιστικών ανταλλαγών, έχει γίνει πιο δυνατό και οι επικίνδυνοι δρόμοι των καραβανιών είναι σήμερα λεωφόροι καθημερινών σχέσεων, ιδιαίτερα, ο θαλάσσιος Δρόμος του Μεταξιού μπορεί να μετατραπεί σε καθοριστικό παράγοντα τεράστιων οικονομικών, αλλά και γεωπολιτικών θετικών αλλαγών, όχι μόνο για την Ελλάδα, αλλά για την Ανατολική Μεσόγειο, τα Βαλκάνια και ευρύτερα.

Η γεωγραφική θέση της Ελλάδας στο σταυροδρόμι ηπείρων, αλλά και πολιτισμών, η ισχυρή ναυτοσύνη της - σημαντικό μέρος του κινεζικού εμπορίου εξυπηρετείται από ελληνικών συμφερόντων πλοία - η θέση της στους σημαντικότερους δυτικούς θεσμούς και πρωτίστως στην Ε.Ε., η ιδιαίτερη έφεση του Έλληνα προς το εμπόριο, όλα αυτά είναι ανεκτίμητα πλεονεκτήματα, που, εάν συνδυαστούν με το δράκο της κινεζικής οικονομίας, των τεράστιων εξαγωγών και των δυναμικών επενδύσεων, είναι δυνατόν να αλλάξουν τα δεδομένα της ελληνικής οικονομίας, η οποία κατατρύχεται από τις παθογένειες ενός ξεπερασμένου παραγωγικού μοντέλου.

Η Ελλάδα, με τέτοιες στρατηγικές κινήσεις, μπορεί να καταστεί οικονομικός κόμβος για την ευρύτερη περιφέρεια της Ανατολικής Μεσογείου, των Βαλκανίων και της Ανατολικής Ευρώπης. Αυτό θα έχει ως αποτέλεσμα, βεβαίως, και την ενίσχυση της σταθερότητας, σε μια περιοχή και σε μια εποχή μεγάλης ρευστότητας και αυξημένων κινδύνων και αναμφισβήτητα θα συμβάλλει στην περαιτέρω σύσφιξη των ελληνοκινεζικών σχέσεων, που το εξαιρετικό τους επίπεδο αποδείχθηκε από τις θέσεις, που πήρε η φίλη χώρα, που είναι και μόνιμο μέλος του Συμβουλίου Ασφαλείας, στις πρόσφατες δοκιμασίες της Ελλάδας από την οικονομική κρίση, αλλά και για εθνικά ζητήματα, όπως το Κυπριακό.

Για αυτό και η Νέα Δημοκρατία, τόσο με την Κυβέρνηση του Κώστα Καραμανλή, που προχώρησε σε συμφωνία με την κινεζική εταιρεία COSCO, για την τεράστια επένδυση στο λιμάνι του Πειραιά, όσο και με την Κυβέρνηση Σαμαρά, έθεσε την ανάπτυξη των ελληνοκινεζικών σχέσεων, ως στρατηγικό στόχο, παρά τα εμπόδια της γραφειοκρατίας, η οποία δυστυχώς, συνιστά παράγοντα αποτρεπτικό των επενδυτικών πρωτοβουλιών και τα οποία έγινε επισταμένη προσπάθεια να υπερπηδηθούν, στο συντομότερο διάστημα και παρά τα εμπόδια, που έβαζαν συντεχνιακά συμφέροντα, συνεπικουρούμενα από πολιτικά κόμματα. Δυστυχώς, ακόμη και σήμερα, που υπάρχει αναγνώριση από τα πιο επίσημα χείλη για τις αυταπάτες, που ζημίωσαν τη χώρα και την οικονομία, κάποιοι εξακολουθούν να έχουν αλλεργία σε οικονομικές συνεργασίες, όπως αυτή με την Κίνα και την COSCO. Ελπίζω, σύντομα, αυτές οι περιθωριακές φωνές να μη μπορέσουν να προκαλέσουν άλλες ζημιές στην ελληνική οικονομία.

Κυρίες και κύριοι συνάδελφοι, όπως αναφέραμε, η οικονομία και το εμπόριο δεν λειτουργούν σε πολιτισμικό κενό, πίσω τους και παράλληλα ενισχύουν τις πολιτισμικές ανταλλαγές των λαών, τους φέρνουν εγγύτερα, δημιουργούν δεσμούς φιλίας και συνεργασίας. Όσο πλουσιότερο πολιτισμό διαθέτει ένας λαός τόσο περισσότερο γονιμότερες μπορεί να γίνουν οι σχέσεις τους. Για τον ελληνικό και τον κινεζικό λαό, επομένως, με τον ανεκτίμητο θησαυρό γνώσης και ιδεών, η διεύρυνση των πολιτιστικών επαφών μπορεί να δημιουργήσει αποτελέσματα ακόμη πιο αξιοθαύμαστα και από την οικονομική συνεργασία και προς αυτήν την κατεύθυνση πιστεύουμε ότι θα λειτουργήσει η ίδρυση Ελληνικού Πολιτιστικού Κέντρου, στο Πεκίνο και Κινεζικού Πολιτιστικού Κέντρου, στην Αθήνα. Μια απόφαση, η οποία ήταν αποτέλεσμα των προσπαθειών της Κυβέρνησης Σαμαρά, και η οποία, έστω και με καθυστέρηση, έρχεται προς επικύρωση στη Βουλή. Είμαι πεπεισμένος ότι σύντομα θα αποδώσει σπουδαίους και διαχρονικούς καρπούς. Στα Πολιτιστικά Κέντρα, όπως προβλέπεται από τη Συμφωνία, θα πραγματοποιούνται εκθέσεις, θεατρικές παραστάσεις, προβολές ταινιών, θα δημιουργηθούν βιβλιοθήκες και αναγνωστήρια, ενώ θα υπάρχουν εκδόσεις βιβλίων και περιοδικών, σχετικές με την ιστορία και τον πολιτισμό των δύο λαών. Στα Πολιτιστικά Κέντρα θα προβάλλεται αντίστοιχα η εθνική ιστορία και οι εξελίξεις στην πολιτιστική, κοινωνική, επιστημονική και εκπαιδευτική ζωή των δύο χωρών.

Τέλος, θα προωθείται η διδασκαλία της ελληνικής και της κινεζικής γλώσσας, αντιστοίχως, με τη διοργάνωση συγκεκριμένων εκπαιδευτικών δραστηριοτήτων.

Κύριε Πρόεδρε, είμαι πεπεισμένος ότι η Κίνα και ο σημαντικός πολιτισμός της θα αποκτήσει και νέους, στους ήδη πολυπληθείς φίλους στην Ελλάδα, άλλωστε, είναι πολλοί πια αυτοί, που γνωρίζουν ή σπουδάζουν την κινεζική γλώσσα και τον πολιτισμό, αλλά και ο ελληνικός πολιτισμός θα κερδίσει, στη μεγάλη αυτή χώρα, πολλούς νέους οπαδούς και η ελληνική γλώσσα ελπίζουμε να γίνει κτήμα πολλών Κινέζων.

Πιστεύω, επίσης, ότι αυτή η πρωτοβουλία θα τονώσει μεσοπρόθεσμα το τουριστικό ρεύμα από την Κίνα, θα συμβάλει στην αύξηση της ροής των επισκεπτών, που θα θελήσουν να γνωρίσουν, από κοντά την Ελλάδα, τους ανθρώπους της και τα μνημεία του ελληνικού πολιτισμού, αλλά και τις διατροφικές μας συνήθειες. Φανταστείτε, μόνο, τις ευεργετικές συνέπειες για τον πρωτογενή τομέα, αν οι Κινέζοι εντάξουν στην καθημερινή τους διατροφή το ελαιόλαδο.

Με αυτές, λοιπόν, τις σκέψεις, υπερψηφίζουμε την παρούσα Συμφωνία, ευελπιστώντας ότι θα συμβάλει στην περαιτέρω σύσφιξη των σχέσεων, μεταξύ των δύο χωρών και των λαών μας.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής Ειδικού Αγορητή του Λαϊκού Συνδέσμου - Χρυσή Αυγή): Μιλάμε για την Κύρωση μιας Συμφωνίας, που αφορά στην ίδρυση πνευματικού, πολιτιστικού κέντρου στην Κίνα και στην Ελλάδα.

Φυσικά, γνωρίζουν όλοι, ότι και οι δύο λαοί, και οι Έλληνες και οι Κινέζοι, έχουν ένα τεράστιο πολιτισμό με χιλιάδες χρόνια. Οι Κινέζοι, φυσικά, αντιστάθηκαν στη γάγγραινα του πολυπολιτισμού, στηρίζουν, όμως, εδώ και πάρα πολλά χρόνια, τον ελληνικό τουρισμό. Επίσης, να πούμε, ότι είναι τεράστια η γεωστρατηγική σημασία της Κίνας και να πούμε εδώ, ότι η Κίνα θεωρεί και την Τουρκία ένα εχθρικό κράτος. Η Κίνα στηρίζει τα εθνικά της συμφέροντα και διαφυλάσσει τον πολιτισμό της, αντίθετα με μας, δυστυχώς.

Η ίδρυση αυτών των πολιτιστικών και πνευματικών κέντρων θα αποφέρει χιλιάδες επισκέπτες στην Ελλάδα και εκατομμύρια στην Κίνα. Διαχρονικά, η χώρα μας διατηρούσε διαύλους επικοινωνίας, με την Κίνα, σε όλα τα επίπεδα των διμερών διακρατικών σχέσεων είτε με βάση συνεργασιών και συμφωνίες είτε μέσω επιχειρηματικών συμφωνιών.

Η Κίνα, τα τελευταία χρόνια, έχει αναδειχθεί σε κυρίαρχο του παγκόσμιου εμπορίου και ήταν σαφές, ότι και η Ελλάδα θα αποτελέσει χώρα-στόχο, για τις προσπάθειες της Κίνας να προωθήσει και να εντείνει την επιχειρηματική της παρουσία, στην Ευρώπη.

Για την υλοποίηση του στρατηγικού σχεδιασμού της, την υλοποίηση του νέου Δρόμου του Μεταξιού, προσπάθησε να διασφαλίσει την έξοδο στις αγορές της Ευρώπης, μέσω της Μεσογείου και η Ελλάδα έχει καταστεί το μέσο της υπερδύναμης της Κίνας, προκειμένου η τελευταία να κατακτήσει το στόχο της. Αν είναι για το συμφέρον του ελληνικού λαού και της ελληνικής οικονομίας, πολύ καλά κάνει. Στο πλαίσιο αυτής της λογικής, γίνονται και οι επενδύσεις στον Πειραιά, οι οποίες, όμως, δεν ξέρουμε τι αποφέρουν στην ελληνική οικονομία. Βέβαια, οι εταιρείες, όπως η Cosco, είναι ιδιωτικές. Η συγκεκριμένη εταιρεία εφαρμόζει μια επιθετική πολιτική και αποσκοπεί στο να ελέγξει και να εξαγοράσει κάποια πράγματα.

Διερωτόμαστε, όμως, πως έχει αποδείξει εμπράκτως η Κίνα τη στήριξή της στην Ελλάδα, την παρούσα χρονική περίοδο, που η χώρα μας στενάζει οικονομικά, ποια ήταν η ψήφος εμπιστοσύνης, που έδειξαν οι Κινέζοι στην ελληνική οικονομία και στις προσπάθειες του ελληνικού λαού να επιβιώσει. Το παρόν μνημόνιο, λοιπόν, έρχεται προς μεγαλύτερη διασφάλιση των εμπεδωμένων καλών σχέσεων των δύο χωρών, σε διπλωματικό επίπεδο και πολιτιστικό επίπεδο.

Όπως είπαμε και πριν, μιλάμε για δύο τεράστιους πολιτισμούς. Η Κίνα, ωστόσο, επιδιώκει μια διάθεση επιβολής των θέσεών της προς την Ελλάδα, αλλά και σε άλλες χώρες και δεν ξέρω αν αρκεί η επίκληση των καλών διπλωματικών σχέσεων, για να επιβάλει το έτερο μέρος την πολιτική του και να ορίσει τα όρια εξωτερικής πολιτικής της Ελλάδας.

Δυστυχώς, η Κίνα είναι μία από τις χώρες, που έχουν αναγνωρίσει τα Σκόπια, με την ονομασία «Δημοκρατία της Μακεδονίας». Δεν ξέρω, αν η ίδρυση αυτών των πνευματικών και πολιτιστικών κέντρων μπορεί να ανατρέψει κάποια πράγματα από αυτά, γιατί δεν γνωρίζω αν κάποιος εκπρόσωπος της λαϊκής εθνοσυνέλευσης, στο Πεκίνο, έχει απαγορεύσει κάποια μέλη να παρίστανται, σε κάποιες εκδηλώσεις των Σκοπίων, δεδομένων των άριστων διπλωματικών σχέσεων με την Ελλάδα και προς αποφυγή κάποιας ρήξης.

Όσον αφορά στα άρθρα, το πρώτο αφορά στην ίδρυση πολιτιστικού κέντρου. Στο άρθρο 3, γράφει ότι το πολιτιστικό κέντρο είναι επίσημο πολιτιστικό ίδρυμα. Στο άρθρο 4 αναφέρεται ότι μπορεί να έχουν απευθείας επαφές, με κρατικές αρχές, τοπικές αρχές, νομικά πρόσωπα και μεμονωμένα άτομα. Στο άρθρο 6, που αφορά την οργάνωση διαφόρων πολιτιστικών δραστηριοτήτων, αναφέρει ακριβώς τι μπορεί να γίνει και επισημαίνεται, σωστά, η προώθηση των αντίστοιχων γλωσσών, με τη διεξαγωγή διαφόρων εκπαιδευτικών δραστηριοτήτων, δημιουργία βιβλιοθηκών, αναγνωστηρίων κ.λπ.. Στο άρθρο 7, επίσης, είναι σωστό και πρέπει να αναφερθεί ξανά ότι δεν θα ασχολούνται με κερδοσκοπικές δραστηριότητες. Στο άρθρο 8 επισημαίνεται ότι η ανακαίνιση και η διακόσμηση των κτιρίων του πολιτιστικού κέντρου θα λάβει χώρα, σύμφωνα με τις άδειες, σε κάθε χώρα. Δεν ξέρω αν μπορεί να κολλήσει κάποια από αυτές τις διαδικασίες στην ελληνική γραφειοκρατία.

Στο άρθρο 10, αναφέρεται ότι τα πολιτιστικά κέντρα έχουν δικαίωμα να υπογράφουν νομικά έγγραφα, αναγκαία για τη λειτουργία τους στο Μέρος υποδοχής. Τα πολιτιστικά κέντρα έχουν δικαίωμα να ανοίγουν τραπεζικούς λογαριασμούς, σύμφωνα με τους σχετικούς κανονισμούς του Μέρους υποδοχής. Βέβαια, στην Ελλάδα, υπάρχουν, δυστυχώς, ακόμη, τα capital controls. Το άρθρο 11 αφορά τους φόρους εισοδήματος και κινητής περιουσίας για αποτροπή της φοροδιαφυγής και είναι σημαντικό και αυτό να τονιστεί.

Τα άρθρα 12, 13 και 14 αφορούν το προσωπικό, που θα στελεχώσει αυτά τα ιδρύματα. Εδώ ελπίζω να μην έχουμε κομματικούς διορισμούς. Ελπίζω, όταν θα έρθει για Κύρωση αυτή η Συμφωνία στην Ολομέλεια, να μην έχουμε, πάλι, την ιστορία των τροπολογιών. Στο άρθρο 16 αναφέρεται η διάρκεια, που είναι 5 έτη. Προς το παρόν, θα δηλώσουμε επιφύλαξη όσον αφορά την Κύρωση και θα τοποθετηθούμε και στην Ολομέλεια. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κυρίες και κύριοι συνάδελφοι, έρχεται σήμερα στην Επιτροπή μας, ως σχέδιο νόμου η Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση Πολιτιστικών Κέντρων. Η Συμφωνία πραγματοποιήθηκε, στις 19 Ιουνίου του 2014 και αποτελεί το επιστέγασμα των προσπαθειών χρόνων, μεταξύ των δύο κρατών. Στόχος της είναι η περαιτέρω ανάπτυξη των διμερών σχέσεων, η ενίσχυση της φιλίας των δύο κρατών, η γνωριμία και κυρίως η οικοδόμηση σταθερής φιλίας μεταξύ των δύο λαών.

Στο πλαίσιο των διμερών σχέσεων των δύο κρατών, η παρούσα Συμφωνία αμοιβαίας ίδρυσης πολιτιστικών κέντρων, αποβλέποντας στην ενίσχυση και την ανάπτυξη της διμερούς πολιτιστικής συνεργασίας, αποτελεί την καλύτερη αρχή για τον παραπάνω στόχο. Η υλοποίηση της Συμφωνίας, μετά την Κύρωσή της, θα συμβάλει στη γνώση και την κατανόηση των ιδιαίτερων πολιτιστικών χαρακτηριστικών των δύο λαών, στην προώθηση των διαπολιτισμικών ανταλλαγών και δράσεων, στην ενίσχυση της θέλησης για μάθηση των αντίστοιχων γλωσσών και θα συνεισφέρει στην προβολή του ελληνικού πολιτισμού στην Κίνα και αντίστοιχα του κινεζικού πολιτισμού στην Ελλάδα.

Στο πλαίσια υλοποίησης αυτής της Συμφωνίας, η Κίνα θα ιδρύσει πολιτιστικό κέντρο στην Αθήνα και αντίστοιχα, η Ελλάδα θα ιδρύσει πολιτιστικό κέντρο στο Πεκίνο. Τα πολιτιστικά κέντρα θα μπορούν να έχουν απευθείας επαφές με τις κρατικές και τις τοπικές αρχές ή νομικά και φυσικά πρόσωπα του Μέρους υποδοχής. Με αυτόν τον τρόπο, θα μπορέσει να αναπτυχθεί η αμοιβαία εμπιστοσύνη και η στενή σχέση των πολιτών των δύο κρατών. Η δυνατότητα συμμετοχής και απρόσκοπτης πρόσβασης των πολιτών, στις ποικίλες δραστηριότητες των πολιτιστικών κέντρων, που θα δημιουργηθούν, στις δύο χώρες, είναι μια εξαιρετική ευκαιρία σύσφιξης των δεσμών και άρα, δημιουργίας μιας σταθερής βάσης για ανάπτυξη, τόσο στους τομείς του πολιτισμού και των ανθρωπιστικών σπουδών, αλλά, περαιτέρω, και των επιχειρηματικών δραστηριοτήτων.

Ας σκεφτούμε, για λίγο, τι δυνατότητες ανάπτυξης μπορεί να μας προσφέρει αυτή η υλοποίηση της Συμφωνίας και τι δυνατότητες μπορεί να δώσει στη χώρα μας. Ο πολιτισμός μας είναι το σπουδαιότερο εξαγωγικό μας προϊόν. Οι εφαρμογές, που απλώνονται γύρω μας, από την υλοποίηση αυτής της Συμφωνίας, είναι τόσες όσες μπορεί να σκεφτεί ο νους μας. Αρκεί να μην παραμένουμε βαλτωμένοι στη μιζέρια των μνημονίων.

Η Κίνα, η μεγαλύτερη παγκόσμια αγορά σήμερα, μπορεί να προσφέρει στην Ελλάδα πρωτόγνωρες ευκαιρίες ανάπτυξης και προκλήσεις. Οι προοπτικές, που ο δρόμος του πολιτισμού μπορεί να ανοίξει, για περαιτέρω κινεζικές επενδύσεις στην Ελλάδα, μέσω του δικτύου δραστηριοτήτων, που τα πολιτιστικά κέντρα των δύο χωρών θα αναπτύξουν, μπορούν να γίνουν για τη χώρα το όχημα, που χρειάζεται η Ελλάδα, για να ξεκολλήσει από το βάλτο της παρατεταμένης ύφεσης.

Η σημασία της παρούσας Συμφωνίας είναι τεράστια, εφόσον δεν την αφήσουμε να πάει χαμένη. Για παράδειγμα, στο πλαίσιο υλοποίησής της προβλέπεται η οργάνωση διαφόρων πολιτιστικών δραστηριοτήτων, συμπεριλαμβανομένων εκθέσεων, παραστάσεων, σεμιναρίων, διαλέξεων, προβολών ταινιών και διαφόρων οπτικοακουστικών παραγωγών. Προβλέπεται ακόμη η δημιουργία βιβλιοθηκών, αναγνωστηρίων, αιθουσών προβολών και χώρων πολυμέσων. Όλα αυτά πρέπει να μη μείνουν ευσεβείς πόθοι και ιδέες, που θα μείνουν, μόνο στα χαρτιά. Η προσήλωση στο στόχο, η άμεση έναρξη δράσεων για την υλοποίησή τους και η ένταξη τους στον προγραμματισμό της χώρας μας αποτελεί ένα χειροπιαστό παράδειγμα ανάπτυξης, σε παρόντα χρόνο.

Η παρουσίαση στο κοινό της Κίνας, της εθνικής ιστορίας και των σύγχρονων εξελίξεων της Ελλάδας, καθώς και της πολιτιστικής, καλλιτεχνικής, εκπαιδευτικής, επιστημονικής και κοινωνικής ζωής μπορεί να ανοίξει τις πόρτες, σε μια τεράστια αγορά για τη χώρα μας. Ο χώρος του πολιτισμού είναι αυτός, ο οποίος προσφέρεται, για άμεση αξιοποίηση και υλοποίηση δραστηριοτήτων, που μπορούν να φέρουν έσοδα στη χώρα, σε μια εποχή, που μετράμε κάθε τι με το σταγονόμετρο.

Φέρνοντας ένα άλλο παράδειγμα, θα ήθελα να αναλογιστούμε όλοι τι δυνατότητες ανάπτυξης, στο άμεσο μέλλον, μπορούν να προσφέρουν οι γλωσσικές και άλλες συναφείς εκπαιδευτικές δραστηριότητες, που προβλέπονται, σε αυτή τη Συμφωνία. Σε μια εποχή εθνικού μαρασμού, η αξιοποίηση μιας τέτοιας συμφωνίας, είναι μεγάλη ανάσα οξυγόνου, που χρειάζεται η χώρα, για να μπορέσει να πάρει μπροστά.

Κυρίες και κύριοι συνάδελφοι, εύχομαι και ελπίζω η Κυβέρνηση, παρά την κληρονομική της απέχθεια, σε κάθε έννοια ιδιωτικής πρωτοβουλίας, σε κάθε έννοια επένδυσης και μη κρατικής ανάπτυξης, να μας εκπλήξει, αυτή τη φορά, ευχάριστα. Να κάνει πράξη, ξεκινώντας από την επόμενη της Κύρωσης αυτής της Συμφωνίας, να υλοποιεί όσα προβλέπονται.

Κυρίες και κύριοι συνάδελφοι, τελειώνω, με μια ευχή. Αρπάξτε αυτή την σπάνια ιστορική ευκαιρία και κάντε χώρο για πολιτιστική, οικονομική και εμπορική συνεργασία μεταξύ Κίνας και Ελλάδας. Ίσως αποδειχθεί η πιο σπουδαία υπηρεσία, που προσφέρεται, σε αυτή τη χώρα, που η μέχρι σήμερα διακυβέρνησή σας, την έχει συρρικνώσει. Με αυτή τη σκέψη, υπερψηφίζουμε την Κύρωση της Συμφωνίας και ευχόμαστε άμεση υλοποίηση, άμεσα αποτελέσματα. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Το λόγο έχει ο κύριος Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Οι συμβατικές υποχρεώσεις και τα δικαιώματα είναι απολύτως αμοιβαίες και από αυτή την άποψη, δεν υπάρχει πρόβλημα στη συγκεκριμένη Συμφωνία. Προκύπτουν, όμως, ορισμένα ερωτήματα. Στο σχέδιο νόμου, δεν υπάρχει καμία πρόβλεψη για το πώς η ελληνική κυβέρνηση σκοπεύει να την υλοποιήσει. Σε αντίστοιχες συμφωνίες, που πρόσφατα κυρώθηκαν, όπως η Συμφωνία μεταξύ Ελλάδας, Βουλγαρίας και Τουρκίας για την ίδρυση και λειτουργία Κοινού Κέντρου Επαφής, με σκοπό την αστυνομική και τελωνειακή συνεργασία, προβλέπονται, στο δεύτερο άρθρο, τέτοιες εξουσιοδοτικές διατάξεις.

Εδώ δεν υπάρχουν και η μόνη δαπάνη, που προβλέπεται, στην Έκθεση είναι για δύο υπαλλήλους γραμματειακής υποστήριξης, που θα είναι υπήκοοι Κίνας. Το ποσό αυτό είναι χαμηλό, 12.000 ευρώ. Επομένως, δεν προκύπτει καμία άλλη μισθολογική, εκτός έδρας, δαπάνη για τον επικεφαλής ή άλλους υπαλλήλους.

Και εδώ γεννιέται το ερώτημα. Η στελέχωση θα προέλθει από υπαλλήλους της Πρεσβείας ή εντέλει, επί της ουσίας, δεν θα λειτουργήσει το πολιτιστικό κέντρο και θα μείνει μόνο με αυτούς τους δύο Κινέζους υπαλλήλους;

Εμείς θα θέλαμε, κατά κάποιο τρόπο, αυτό να διευκρινιστεί. Μπορούμε να προτείνουμε, αλλά δεν ξέρω, επειδή ακριβώς πρόκειται για μία Συμφωνία διεθνή, εάν αυτό είναι εφικτό να μπει, αλλά θα λέγαμε να μπει ένα άρθρο δεύτερο και το άρθρο 2 της Συμφωνίας να γίνει άρθρο 3 και αυτό το άρθρο να λέει: Η δομή και η στελέχωση του ελληνικού πολιτιστικού κέντρου στην Κίνα, στη βάση των όρων της Σύμβασης, βεβαίως, θα θεσμοθετηθεί, με νεότερο νόμο, ώστε πραγματικά, αυτό το κέντρο να αποκτήσει σάρκα και οστά και να μην μείνει μόνο στα χαρτιά ή να υπολειτουργεί.

Υπάρχει, επίσης, ένα άλλο θέμα, στο άρθρο 9, που λέει, και σωστά, βέβαια, ότι με βάση το άρθρο αυτό, για τα αμοιβαία πολιτιστικά κέντρα, απαλλάσσονται από τελωνειακούς δεσμούς και φόρους, πλην ΦΠΑ, τα αντικείμενα και είδη, που αναφέρονται, ρητά στη Σύμβαση κ.λπ.. Στο τέλος, όμως, του άρθρου αυτού, λέει, «εκτός εάν άλλως εγκριθεί από τις τελωνειακές αρχές των Μερών». Ποιος είναι ο λόγος που ανοίγει αυτό το παράθυρο και ποια είναι τα κριτήρια για την έγκριση αυτή; Και το ερώτημα επίσης είναι, εάν η έγκριση αυτή επηρεάζει το δασμολογικό καθεστώς ή όχι.

Τέλος, οφείλουμε να κάνουμε και μία γενικότερη παρατήρηση. Είναι γνωστό ότι σε κάθε χώρα αυτό που προβάλλεται είναι ο κυρίαρχος πολιτισμός, ο πολιτισμός της άρχουσας τάξης. Ενώ, αντίθετα, ο πολιτισμός των λαϊκών στρωμάτων, των εργαζομένων, των ανέργων, δεν προβάλλεται ή προβάλλεται αμβλυμμένος και περιθωριακά.

Η πραγματική και αληθινή φιλία μεταξύ των λαών δεν μπορεί να αναφέρεται στην επίσημη άποψη της Ιστορίας και του Πολιτισμού κάθε χώρας. Προϋποθέτει, πάνω από όλα, την ανάδειξη εκείνων των στοιχείων, που ενώνουν τις πλατιές λαϊκές μάζες κάθε χώρας, τους εργάτες, τους μεροκαματιάρηδες, τους άνεργους και, πάνω από όλα, την ανάδειξη της κοινής πάλης των λαών για μια ελεύθερη και δίκαιη κοινωνία.

Με αυτές τις επιφυλάξεις, υπερψηφίζουμε τη σχετική Συμφωνία.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αυλωνίτου Ελένη, Βαγενά Άννα, Βάκη Φωτεινή, Γαβρόγλου Κωνσταντίνος, Γεωργοπούλου Έφη, Δριτσέλη Παναγιώτα, Εμμανουηλίδης Δημήτρης, Θηβαίος Νικόλαος, Καρά Γιουσούφ Αϊχάν, Μιχελής Θανάσης, Μουμουλίδης Θεμιστοκλής, Μπαξεβανάκης Δημήτρης, Πάντζας Γιώργος, Παπαδόπουλος Χριστόφορος, Σεβαστάκης Δημήτρης, Σκουρολιάκος Πάνος, Αντωνίου Μαρία, Γκιουλέκας Κωνσταντίνος, Καραμανλή Άννα, Κόνσολας Εμμανουήλ, Κουκοδήμος Κωνσταντίνος, Φορτσάκης Θεόδωρος, Χαρακόπουλος Μάξιμος, Γρέγος Αντώνιος, Ηλιόπουλος Παναγιώτης, Σαχινίδης Ιωάννης, Κεφαλίδου Χαρά, Βαρδαλής Αθανάσιος, Τάσσος Σταύρος, Μαυρωτάς Γεώργιος, Κόκκαλης Βασίλειος, Παπαχριστόπουλος Αθανάσιος, Μεγαλομύστακας Αναστάσιος και Μεγαλοοικονόμου Θεοδώρα.

ΔΗΜΗΤΡΗΣ ΣΕΒΑΣΤΑΚΗΣ (Αντιπρόεδρος της Επιτροπής): Ευχαριστώ πολύ τον κύριο Τάσσο. Εκ μέρους του «ΠΟΤΑΜΙΟΥ», είχε ορισθεί ο κύριος Ψαριανός. Δεν έχει έρθει, οπότε, θα μιλήσει ο κύριος Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του ΠΟΤΑΜΙΟΥ): Θα είμαι και εγώ εξαιρετικά σύντομος, εφόσον πρόκειται για μία Κύρωση Συμφωνίας, μεταξύ της ελληνικής Κυβέρνησης και της Κυβέρνησης της Λαϊκής Δημοκρατίας της Κίνας, για την αμοιβαία ίδρυση πολιτιστικών κέντρων. Θεωρούμε ότι το παρόν νομοσχέδιο επισφραγίζει, ουσιαστικά, μία συνεργασία, σε θέματα εκπαίδευσης και πολιτισμού, που ήδη είχε ξεκινήσει, από το 2005, μεταξύ Ελλάδος και Κίνας, με Πρωτόκολλα, Μνημόνια Συνεργασίας, μεταξύ των αντίστοιχων Υπουργείων και διαφόρων άλλων φορέων και τα παραπάνω έθεσαν τα θεμέλια, ώστε να δημιουργηθούν δομές ανταλλαγής πολιτιστικών και εκπαιδευτικών προγραμμάτων, εντός των πανεπιστημίων και όχι μόνο των δύο χωρών.

Το παρόν, λοιπόν, σχέδιο νόμου, που προβλέπει την αμοιβαία ίδρυση πολιτιστικών κέντρων, στο Πεκίνο και στην Αθήνα, υπό την επίβλεψη, αντίστοιχα, των διπλωματικών αρχών, δίνοντας και το δικαίωμα απόσπασης υπαλλήλων του ενός κράτους στο άλλο και διατηρώντας τα εργασιακά δικαιώματα του τόπου προέλευσης, αποτελεί ένα ακόμα βήμα προς αυτή τη σύσφιξη των σχέσεων, στον πολιτιστικό τομέα των δύο λαών, με τη μεγάλη τους ιστορία και, κατά συνέπεια, θα είμαστε και εμείς θετικοί, σε ό,τι αφορά αυτή την Κύρωση Συμφωνίας. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Αντιπρόεδρος της Επιτροπής): Ευχαριστώ πολύ τον κύριο Μαυρωτά.

Εκ μέρους των «Ανεξαρτήτων Ελλήνων», ο κύριος Παπαχριστόπουλος έχει το λόγο.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε.

Εγώ θέλω να εκφράσω, καταρχήν τη χαρά μου. Θα πρέπει να έρθει ένα θέμα πολιτιστικό, που αφορά τη σχέση μας με την Κίνα, για να υπάρχει μία σύμπνοια, σε αυτή τη Βουλή και το χαιρετίζω θετικά αυτό και νομίζω ότι θα το ήθελα πιο συχνά. Δηλαδή, οι πιο πολλοί από τους συναδέλφους, που μίλησαν, με έχουν καλύψει. Θέλω όμως, να πω και εγώ κάτι.

Θέλω να θυμίσω ότι μπορεί κάποιοι από εμάς, επειδή ζούμε πολύ μακριά, να είχαμε μια ειδική αντίληψη για την «κίτρινη φυλή». Θυμάμαι, όμως, πριν από πολλά χρόνια, όταν ήμασταν φοιτητές, από ένα και μοναδικό πολιτιστικό αριστούργημα ενός Ιάπωνα σκηνοθέτη, του Ακίρα Κουροσάβα, το «Ντερσού Ουζαλά», μας έγινε συμπαθής όλος ο πληθυσμός της Ιαπωνίας. Ήταν ένα έργο, που είχε διαδραματιστεί, στα δάση της Μογγολίας, κοντά στην Κίνα και μας έκανε πάρα πολύ συμπαθή την ιαπωνική φυλή. Αυτό το λέω, με αγάπη.

Πιστεύω ότι η μεγάλη δύναμη η δικιά μας είναι, πράγματι, ο πολιτισμός μας. Όπου, λοιπόν, καταφέρνουμε και κάνουμε ανταλλαγές με οποιαδήποτε χώρα και ειδικότερα με την Κίνα, η οποία δεν είναι κανένα τυχαίο μέγεθος, μιλάμε ότι στην Κίνα ζουν περίπου 1,4 δισ. άνθρωποι. Επίσης, θέλω να σας θυμίσω ότι είχαμε μια αύξηση του τουριστικού ρεύματος, που ήταν ανύπαρκτο, πριν από δεκαπέντε χρόνια, ήταν περίπου 120 χιλιάδες, το 2015 και πιστεύω, ότι θα είναι πολύ μεγαλύτερο φέτος για εμάς, που είναι πολύ σημαντικό.

Επίσης, θέλω να χαιρετίσω θετικά και δεν έχω κανέναν δισταγμό να πω ότι ήταν θετικό βήμα η COSCO, στον Πειραιά και να κάνουμε και την αυτοκριτική μας όσοι είχαν αντισταθεί. Γιατί οι μεταφορές είναι ένας σύγχρονος τρόπος επικοινωνίας και μάλιστα, για μια χώρα, που έχει 1,4 δισ. πληθυσμό, καταλαβαίνετε το τι σημαίνει οικονομικά για μια χώρα, σαν την Ελλάδα, που αυτή τη στιγμή βάλλεται.

Θέλω να πω, λοιπόν, ότι αυτή τη Συμφωνία την επικροτούμε όλοι και πιστεύω ότι δεν τίθεται καν θέμα συζήτησης, για να διαφωνήσει κάποιος. Θα ήθελα να πω, επίσης και την καλή κουβέντα, ότι αυτή η Συμφωνία υπογράφτηκε το 2014, σε προηγούμενη κυβέρνηση και σωστά υπογράφηκε και πολύ σωστά όλοι εμείς την επικροτούμε.

Δεν θα ήθελα να πω περισσότερα γι' αυτό το θέμα, κύριε Πρόεδρε, αλλά εάν μου επιτρέπετε, θα ήθελα να πω μία είδηση της τελευταίας στιγμής, που βέβαια, είναι έξω από το σημερινό θέμα συζήτησης.

Σήμερα, δημοσιεύτηκε κιόλας στη WALL STREET JOURNAL, μία εφημερίδα, που ξέρουμε όλοι το τι εκφράζει, ότι το Διεθνές Νομισματικό Ταμείο έκανε μια πρόταση, για περίοδο χάριτος ακόμη 18 χρόνια, δηλαδή, να αρχίσουμε να πληρώνουμε το χρέος μας, από το 2040, με σταθερό επιτόκιο 1,5%, πολύ πιο κάτω από τις προσδοκίες όλων των Ευρωπαίων.

Εγώ το λέω σαν είδηση, αλλά πιστεύω ότι πολλοί από εσάς το ξέρετε, ότι αυτή είναι μια σημαντική παράμετρος, γιατί ξέρουμε ότι είναι μια ιστορική μέρα η 24η του μήνα, όπου η χώρα μας - κατά τη γνώμη τη δικιά μου, μπορείτε να την πετάξετε - θα μπει σε μια άλλη ρότα, σε μια άλλη πραγματικότητα και θα αλλάξει τελείως αυτό που λέμε «οικονομικός, πολιτιστικός κ.λπ. χάρτης της χώρας». Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Σας ευχαριστούμε πολύ, κύριε Παπαχριστόπουλε και για τη διεύρυνση της θεματολογίας.

Βέβαια, είναι 1 δισεκατομμύριο 400 εκατομμύρια, ο πληθυσμός της Κίνας και επίσης, θα ήθελα να υπενθυμίσω ότι το «Dersu Uzala» (Ντερσού Ουζαλά) ήταν κοινή Σοβιετική και η Ιαπωνική παραγωγή, γυρισμένη στα λυρικά δάση της Σιβηρίας.

Το λόγο έχει η κυρία Μεγαλοοικονόμου, Ειδική Αγορήτρια της Ένωσης Κεντρώων.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, πράγματι, τα τελευταία χρόνια οι οικονομικές και εμπορικές συναλλαγές, μεταξύ της Ελλάδας και της Κίνας πολλαπλασιάζονται και νομίζω ότι ήταν καιρός να συζητήσουμε και την ενίσχυση των ελληνικών και κινεζικών πολιτιστικών σχέσεων. Τα τελευταία χρόνια, όταν αναφερόμαστε στην Κίνα, αναφερόμαστε, κυρίως, στις οικονομικές δυνατότητες, που μας ανοίγονται, σε όλους τους εμπορικούς κλάδους.

Ξεχνάμε, όμως, ένα βασικό κοινό στοιχείο, το πολιτισμικό και ότι, πράγματι, οι Έλληνες και οι Κινέζοι είναι οι δύο από τους πλέον πανάρχαιους πολιτισμούς στον πλανήτη. Η απόσταση, ανάμεσα στις δύο χώρες, κατά την αρχαιότητα, διανύθηκε, αρκετές φορές, χάρη στο Δρόμο του Μεταξιού, δηλαδή, στην τεράστια διαδρομή, που έκαναν οι Κινέζοι έμποροι, για να φέρουν το μοναδικό τους μετάξι, στην Ευρώπη. Όμως, ο Δρόμος του Μεταξιού δεν ήταν μόνον μια εμπορική συναλλαγή, αλλά ήταν και μια βασική επαφή, που είχαν οι Ευρωπαίοι με την κινεζική κουλτούρα.

Σήμερα, η Ελλάδα και η Κίνα πορεύονται, στον εικοστό πρώτο αιώνα και είναι πιο κοντά από ποτέ. Τα σύγχρονα μέσα επικοινωνίας, το διαδίκτυο, αλλά και η μεγάλη ευκολία στα αεροπορικά ταξίδια έχουν φέρει τις δύο χώρες, πραγματικά, πάρα πολύ κοντά. Έτσι, μεγάλες και σπουδαίες κινεζικές επενδύσεις γίνονται, στην Ελλάδα. Επίσης, κάθε χρόνο, ένας μεγάλος αριθμός τουριστών και από τις δύο χώρες ταξιδεύει προς την αντίθετη κατεύθυνση και έτσι, όλο και πιο πολλοί Κινέζοι γνωρίζουν από κοντά την Ελλάδα και τον ελληνικό πολιτισμό και αντίστοιχα, Έλληνες δραστηριοποιούνται στην Κίνα ή και την επισκέπτονται, για να δουν από κοντά τα μνημεία του πολιτισμού αυτής της αρχαίας χώρας. Φυσικά, τώρα, στη δύσκολη οικονομική κατάσταση, που διανύουμε, είναι λίγο δύσκολο να πηγαίνουμε ταξίδια, στην Κίνα.

Υπάρχουν πολλά, που μπορούν να γίνουν, για να εμπεδωθεί περισσότερο και να αναπτυχθεί η καλή συνεργασία και η πολιτισμική συνάντηση των δύο χωρών. Η Συμφωνία αυτή έχει υπογραφεί, το 2014 και έρχεται, αυτή τη στιγμή, προς κύρωση. Είναι το πρώτο καλό βήμα προς αυτή την κατεύθυνση και, με τη Συμφωνία αυτή, θα δημιουργηθεί κινεζικό, πολιτιστικό κέντρο, στην Αθήνα και αντιστοίχως, ένα ελληνικό κέντρο πολιτισμού, στο Πεκίνο.

Ο στόχος είναι ξεκάθαρος και πολύ θεμιτός. Τα πολιτιστικά κέντρα, που θα δημιουργηθούν, θα λάβουν δράσεις προς την κατεύθυνση της ανταλλαγής πολιτιστικών στοιχείων και φυσικά, της πιο έντονης επικοινωνίας και γνώσης των δύο λαών. Μάλιστα, αφού η χώρα μας στηρίζεται πολύ στον τουρισμό, η συγκεκριμένη δράση θα βοηθήσει στον τομέα αυτό, δηλαδή, θα βοηθήσει να γνωρίσουν οι Κινέζοι πολίτες την Ελλάδα και κατ' επέκταση, θα συνδράμει, πιθανώς, στο να επιλέξουν κάποιοι εξ αυτών να την επισκεφτούν.

Όμως, η αρχή που γίνεται, με την παρούσα Συμφωνία, θα πρέπει να συνεχιστεί και από τη σημερινή κυβέρνηση και φυσικά και από τις μελλοντικές. Θα πρέπει να γίνουν και άλλες αντίστοιχες συμφωνίες και επέκταση αυτών των δράσεων, πέρα από τα όρια του Πεκίνου και σε πολλές άλλες κινεζικές πόλεις. Φυσικά, θα πρέπει να ενισχυθεί ο ρόλος των ελληνικών πρεσβειών και των προξενείων, ώστε οργανωμένα και, με συγκεκριμένο πλαίσιο, να διαδίδονται τα πολιτισμικά στοιχεία της Ελλάδος, σε όλη την κινεζική επικράτεια.

Γνωρίζω ότι πολλοί Κινέζοι πολίτες επιλέγουν να έρθουν στη χώρα μας και να δουν από κοντά την Ακρόπολη ή και να παντρευτούν, με θέα το ηλιοβασίλεμα, στη Σαντορίνη. Το προσωπικό μου όνειρο, πριν γίνω Βουλευτής, ήταν να επισκεφτώ την Κίνα και να περπατήσω τη μοναδική διαδρομή στο Σινικό Τείχος. Εύχομαι να πραγματοποιήσω αυτό το μεγάλο και μακρινό μου όνειρο.

Σε σχέση με την Ελλάδα του σήμερα, η χώρα μας αντιμετωπίζει μια από τις μεγαλύτερες οικονομικές κρίσεις, στη συγκεκριμένη μεταπολεμική ιστορία της. Όμως, με αφορμή την ενίσχυση της πολιτισμικής ανταλλαγής με την Κίνα, θα πρέπει να κάνουμε μια αναδρομή, στο πλαίσιο του πνευματικού μας παρελθόντος και να θυμηθούμε τα λόγια του Θεόκλητου: «Πρέπει να έχετε θάρρος για το αύριο, γιατί το αύριο ίσως να είναι καλύτερο» και αντίστοιχα, να έχουμε στο νου μας μια πανάρχαια κινεζική παροιμία: «Η αποτυχία δεν είναι να πέφτεις κάτω, η αποτυχία είναι να μην ξανασηκώνεσαι». Συμβουλεύω την τωρινή Κυβέρνηση να εκμεταλλευτεί αυτή την ευκαιρία, που μας δίνεται, με νύχια και με δόντια.

Εμείς, ως Ένωση Κεντρώων, θα είμαστε υπέρ της Κύρωσης αυτής της Συμφωνίας. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Είναι γνωστό ότι, όπως η Ελλάδα αποτελεί την κοιτίδα του δυτικού πολιτισμού, έτσι και η Κίνα αποτελεί την κοιτίδα του πολιτισμού της Άπω Ανατολής. Πρόκειται, ίσως, για το μοναδικό ζεύγος χωρών, στον πλανήτη, που έχουν καθορίσει, από τα βάθη των αιώνων, τη μορφή και το περιεχόμενο του κόσμου, που ζούμε, την ίδια στιγμή, όμως, πρόκειται, διακριτά, για δύο διαφορετικούς πολιτισμούς. Έτσι, οι πολιτιστικές ανταλλαγές, ανάμεσα στην Κίνα και την Ελλάδα, έχουν, αλήθεια, μια μοναδική ποιότητα, ουσιαστικά ανεπανάληπτη και για τις δύο χώρες. Υπό το φως, λοιπόν, αυτής της διαπίστωσης, η Κύρωση της Συμφωνίας με την Κίνα, για την αμοιβαία ίδρυση πολιτιστικών κέντρων, που συζητάμε, σήμερα, αποτελεί ένα σημείο - σταθμό, που ξεφεύγει, εντελώς από τη ρουτίνα της κύρωσης αντίστοιχων συμφωνιών, με άλλες χώρες. Τα εξειδικευμένα ζητήματα της συνάντησης δύο πολιτισμών, που, επί χιλιετίες, συναντιούνται, παράλληλα, χωρίς να τέμνονται, για να συναντηθούν από κοντά, σε ευρεία κλίμακα και να συνδιαλλαγούν, μόνο στις μέρες μας, θα αποτελέσουν το αντικείμενο, που θα απασχολήσει, ήδη, τα πολιτιστικά κέντρα, που θα ιδρυθούν.

Θα ήθελα, όμως, να σταθώ σε ορισμένα κάπως πιο πεζά ζητήματα, που θα λάβουν ώθηση από την προς Κύρωση Συμφωνία. Λόγω ακριβώς του μακρού πολιτιστικού παρελθόντος των δύο χωρών, που έχουμε, με την Κίνα, κάποιους κοινούς στόχους στην προστασία της πολιτιστικής κληρονομιάς, κάποια ζητήματα, που μας απασχολούν σοβαρά και που η Δυτική Ευρώπη αντιπαρέρχεται, όπως για παράδειγμα, τα «Μάρμαρα του Παρθενώνα», γίνονται αντιληπτά στην Κίνα, με μια άλλη νοοτροπία, πιο κοντινή στη δική μας. Επειδή η Κίνα είναι μια παγκόσμια δύναμη σε άνοδο, η γνώμη της θα μετρήσει στη διαμόρφωση του διεθνούς πλαισίου για την προστασία της πολιτιστικής μας κληρονομιάς. Σε τέτοια ζητήματα, λοιπόν, η Κίνα είναι και θα αποτελεί φυσική μας σύμμαχο.

Ιδιαίτερη σημασία έχει και η πρόβλεψη της Συμφωνίας για τις γλωσσικές, εκπαιδευτικές δραστηριότητες. Αυτή τη στιγμή, ο κυριότερος φραγμός, ανάμεσα στην Κίνα και στη Δύση, είναι η γλώσσα, η δομή, οι ήχοι και το σύστημα γραφής, που διαφέρουν, ριζικά, με αποτέλεσμα να είναι αμφίδρομα δύσκολη η εκμάθηση της γλώσσας. Το πρακτικό αποτέλεσμα είναι ότι, αυτή τη στιγμή, ένα από τα πολυτιμότερα επαγγελματικά εφόδια, που μπορεί να έχει ένας Ευρωπαίος, είναι πραγματικά το να μπορεί να μιλάει κινέζικα. Συζητήστε με οποιονδήποτε Έλληνα επιχειρηματία ή στέλεχος επιχείρησης, με εμπειρία από την κινεζική αγορά και θα το διαπιστώσετε. Είναι πολύ μεγάλο πλεονέκτημα να κατανοείς τη νοοτροπία του εμπορικού σου εταίρου, όμως, δεν θα κατανοήσεις ποτέ τη νοοτροπία του, αν δεν μιλάς τη γλώσσα του.

Η Συμφωνία αυτή ανοίγει το δρόμο σε όσους Έλληνες νέους θέλουν να ακολουθήσουν το δύσκολο, αλλά και εξαιρετικά επικερδή «Δρόμο του Μεταξιού». Δεν μιλάμε για εδώ για μετανάστευση, μιλάμε για γνώση, αφού η γνώση της κινεζικής είναι ανεκτίμητο προϊόν, εδώ στην Ευρώπη. Πρόκειται, λοιπόν, για μια Συμφωνία πολλαπλά ωφέλιμη, για τη χώρα μας, που αν την εφαρμόσουμε, με φαντασία και δημιουργικό πνεύμα, πιστεύω, ότι πραγματικά θα μας αποδώσει τα μέγιστα. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής) : Το λόγο έχει ο κ. Γάκης.

ΔΗΜΗΤΡΙΟΣ ΓΑΚΗΣ : Κύριε Πρόεδρε, είναι αλήθεια και κανείς δεν το αμφισβητεί αυτό, ότι ο πολιτισμός και οι αξίες των δύο χωρών αποτελούν τους δύο πυλώνες, στους οποίους στηρίχθηκε ο παγκόσμιος πολιτισμός, ο πολιτισμός της ανθρωπότητας. Αν αυτοί οι δύο πολιτισμοί συνέχιζαν την πορεία τους, από τότε μέχρι τώρα, τα πράγματα στον κόσμο θα ήταν πάρα πολύ διαφορετικά, θα είχαν αποφευχθεί πολλές παρεκτροπές και πολλές άλλες καταστάσεις, οι οποίες δεν μπορεί να πει κανείς με ευκολία ότι χαρακτηρίζουν τον πολιτισμό στον κόσμο μας.

Κύριε Υπουργέ, εγώ πήρα τον λόγο μόνο να σας ενημερώσω, ότι τον Ιούλιο του 2014 είχε έρθει στη Ρόδο, με επίσημη επίσκεψη, ο Πρόεδρος της Κίνας, ο Σι Τσινπίνγκ, όπου συναντήθηκε με τον Πρόεδρο της Ελληνικής Δημοκρατίας, αλλά και με τον τότε Πρωθυπουργό, τον κ. Σαμαρά. Μία από τις επισκέψεις, που έκανε, στο πολύ σύντομο χρονικό διάστημα, που είχε η παραμονή του, ήταν να επισκεφθεί το Ινστιτούτο Αιγαίου, του Δικαίου της Θάλασσας και του Ναυτικού Δικαίου. Είναι ένα Ινστιτούτο, το οποίο παίζει καθοριστικό ρόλο και στην πολιτιστική και μορφωτική ανταλλαγή των δύο χωρών, γιατί, σε παγκόσμιο επίπεδο, οργανώνει σεμινάρια διπλωματών ή υπαλλήλων των πρεσβειών και γίνεται, έτσι, το Ινστιτούτο αυτό ένας πρέσβης της μεταφοράς του πολιτισμού μας, αλλά και του αρχαίου δικαίου της θάλασσας, σε όλο τον κόσμο.

Ο Πρόεδρος, λοιπόν, της Κίνας, θεώρησε και το θεωρεί, σαν ένα χρήσιμο εργαλείο και νομίζω ότι θα πρέπει να το εντάξετε μέσα στην προβληματική για συνεννόηση και συνεργασία του Ινστιτούτου Ναυτικού Δικαίου της Θάλασσας της Ρόδου, με το γενικότερο Υπουργείο Πολιτισμού, αλλά και άλλες δράσεις της Κίνας. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Ευχαριστώ πολύ, ελπίζω και στη Σάμο να κάνουν την τιμή και να έρθουν - και όχι μόνο στη Ρόδο - κ. Γάκη. Ολοκληρώθηκε ο κατάλογος των ομιλητών, το λόγο έχει ο κ. Υπουργός, ο κ. Μπαλτάς.

ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού): Ευχαριστώ, κύριε Πρόεδρε και ευχαριστώ για την ομόθυμη ενεργή αποδοχή της Συμφωνίας αυτής.

Δύο μόνο λόγια, προσπαθώντας να μην επαναλάβω αυτά που ακούστηκαν και στα περισσότερα, εκ των οποίων – προφανώς – συμφωνώ.

Η πρώτη παρατήρηση είναι ότι ξέρουμε σήμερα την Κίνα, κυρίως, μέσω της COSCO και της οικονομικής της δύναμης. Σε ό,τι αφορά, όχι μόνο την Ελλάδα, αλλά την παγκόσμια οικονομία, ο πολιτισμός της είναι κάτι λιγότερο γνωστό και στους χώρους μας και στην υπόλοιπη Ευρώπη. Το λέω αυτό για να τονίσω ότι και στην αντίληψη – προφανώς – τη δική μας, αλλά και στην αντίληψη των Κινέζων - όσο έχω την ευκαιρία να κουβεντιάσω μαζί τους - η έννοια του «στρατηγικού χρόνου», αν επιτρέπεται η έκφραση, η έννοια της «μακράς διαρκείας», έχει πολύ περισσότερα και ουσιαστικότερα να κάνει με τον πολιτισμό, παρά με την οικονομία ή τις πολιτικές περιπέτειες της μιας ή της άλλης περιόδου.

Με αυτή την έννοια, ιδανικά, θα έπρεπε να είχαν προηγηθεί πολιτιστικά κέντρα και ανταλλαγή πολιτιστικών κέντρων, με την Κίνα, από όλες τις χώρες της Ευρώπης και από τη δική μας, πριν φτάσουμε στο σημείο να αποκτήσουμε αυτές τις σιγά - σιγά ισχυρές, οικονομικές σχέσεις, που έχουμε, μαζί της.

Η δεύτερη παρατήρηση είναι ότι αργήσαμε, κάπως, να υπογράψουμε αυτή τη Σύμβαση. Προσπαθούμε να επιταχύνουμε, ακριβώς για να καλύψουμε και το προηγούμενο κενό και θέλω έτσι να σας ενημερώσω ότι το Υπουργείο Πολιτισμού και Αθλητισμού, εν προκειμένω, προσπαθεί να αποκτήσει συστηματικές σχέσεις με την κινεζική πρεσβεία εδώ.

Τα ερωτήματα και τα ζητήματα, που ζητούν ανάλογες συμφωνίες, είναι πολλά και ενδιαφερόντως εδώ, έχουμε και εμείς να προσφέρουμε στους Κινέζους πράγματα, τα οποία θα φαίνονταν περίεργα, σε πρώτη ματιά, όπως η τεχνογνωσία σε ό,τι αφορά τη συντήρηση και αποκατάσταση μνημείων, σε ό,τι αφορά την ενάλια αρχαιολογία, σε ό,τι αφορά ζητήματα, που αφορούν τη δική μας πολιτιστική κληρονομιά και πώς την προχωρούμε, διότι αποδεικνύεται, σιγά - σιγά, κάτι το οποίο δεν είναι ευρύτερα γνωστό στην Ελλάδα, ότι οι δικές μας αρχαιολογικές υπηρεσίες, σε όλες τους τις διαστάσεις, από τους «ταπεινούς» μαρμαροτεχνήτες, μέχρι τους αρχαιολόγους, τους συντηρητές, αυτούς που δουλεύουν τις ανασκαφές, έχουν, τα τελευταία χρόνια, αποκτήσει ένα όνομα πάρα πολύ σημαντικό, σε ολόκληρο τον κόσμο.

Όπως ξέρετε, έχουμε πολλές αρχαιολογικές σχολές εδώ, είχα την ευκαιρία να κουβεντιάσω με διευθυντές κάποιων από αυτές, τουλάχιστον και όλοι τόνιζαν αυτό: Δηλαδή, η εικόνα, που βλέπουν, σήμερα, στην Ελλάδα, σε επίπεδο τεχνογνωσίας, σε όλα τα ζητήματα, που αφορούν την ανάδειξη και την προστασία της κληρονομιάς, σε όλα τα επίπεδα και σε όλες τις διαστάσεις, είναι αυτή τη στιγμή από τα κορυφαία στον κόσμο.

Δεν αναφέρομαι μόνο στα αρχαία, αναφέρομαι και στα βυζαντινά και σε εκκλησιαστικά μνημεία και ούτω καθεξής. Αυτό οι Κινέζοι το ξέρουν και θέλουν οι ανταλλαγές μας αυτές και σε αυτά τα επίπεδα να γίνουν συστηματικές και ένα, προφανώς, Κέντρο σαν αυτό, που θέλουμε να ιδρύσουμε, θα βοηθήσει και προς αυτή την κατεύθυνση.

Το επόμενο σημείο, που θέλω να πω, είναι λίγο πιο τεχνικό. Έχουμε, στην Ελλάδα, Ελληνικό Ίδρυμα Πολιτισμού του οποίου κατασταλτικός στόχος, ακριβώς, είναι η διάδοση του ελληνικού πολιτισμού σε όλες τις μορφές - και του παραδοσιακού, ας το πούμε έτσι και του αρχαίου και εκείνου της κληρονομιάς, με το σύγχρονο πολιτισμό - να διαδοθούν αυτά τα επιτεύγματα, με τη μία ή την άλλη μορφή όλων των «στρώσεων», αν επιτρέπεται η έκφραση, του ελληνικού πολιτισμού, σε όλες τις χώρες. Το Ελληνικό Ίδρυμα Πολιτισμού άρχισε φιλόδοξα, στην εποχή των παχέων αγελάδων, έκαναν και «μικρομεγαλισμούς» διαφόρων ειδών, αγοράζοντας κτίρια μεγάλα, ακριβά και ούτω καθεξής.

Προσπαθούμε, αυτή τη στιγμή, ολόκληρο το Ίδρυμα αυτό να το αντιστοιχίσουμε λίγο, στις παρούσες καταστάσεις και στις παρούσες δυνατότητες. Και αυτό το λέω για το συνάδελφο του Κ.Κ.Ε.. Είναι εκείνος ο φορέας, που, κατά κάποιο τρόπο, θα επωμιστεί τεχνικά το βάρος της υλοποίησης αυτής της Συμφωνίας, στο Πεκίνο, δεδομένου ότι έχει ιστορική, τουλάχιστον, εμπειρία για τέτοιες σχέσεις και τέτοια κέντρα, σε άλλες χώρες.

Το επόμενο και ίσως πιο σημαντικό σημείο, που αφορά τη δική μας αίσθηση ταυτότητας, είναι το εξής. Σε αυτές τις συζητήσεις με τον Κινέζο πρέσβη, αλλά και με διάφορους Κινέζους Υπουργούς, που είχα την ευκαιρία να συναντήσω, αυτά τα δύο χρόνια, φαίνεται κάτι, το οποίο δεν το έχουμε μετρήσει σωστά, νομίζω, όχι μόνο, ως Κυβέρνηση, Κοινοβούλιο κ.τ.λ., αλλά ως λαός. Η δική μας ταυτότητα, ως ας το πούμε «απόγονοι», με εισαγωγικά ή χωρίς της αρχαίας ελληνικής κληρονομιάς – τα εισαγωγικά αναφέρονται στο DNΑ – χαίρει ενός σεβασμού, ο οποίος είναι εντυπωσιακός. Δηλαδή, οι Κινέζοι, που δεν έχουν κανένα κόμπλεξ παρελθόντος, που δεν έχουν καμία αίσθηση ότι υστερούν, σε σχέση με τέτοια θέματα, όταν μιλούν σε εμάς και μιλούν για ζητήματα αρχαίας δικής μας κληρονομιάς, από τον Όμηρο και τον Πλάτωνα, τον Αριστοτέλη και την Ακρόπολη, μέχρι πιο πρόσφατα πράγματα, αποπνέουν στην ομιλία τους μιας μορφής σεβασμό, που είναι τεράστιο πολιτικό πλεονέκτημα. Υπό τον όρο ότι καταλαβαίνουμε για τι μιλάνε αυτοί και πως το αισθανόμαστε εμείς. Δεν το αισθανόμαστε, δηλαδή, με τη μορφή τη γνωστή, «όταν εμείς χτίζαμε τον Παρθενώνα, εσείς τρώγατε βελανίδια», ψευτο-αλαζονικές χρήσεις της αρχαίας κληρονομιάς, αλλά με την αρμόζουσα σεμνότητα, που επιδεικνύουν και αυτοί, σε σχέση με τη δική τους κληρονομιά. Είναι ένα στοιχείο, το οποίο δεν είναι απλώς brand name, ας πούμε, τουριστικό, είναι ένα στοιχείο, το οποίο μπορεί να βοηθήσει και μας να καταλάβουμε καλύτερα ποιοι είμαστε, υπό το βλέμμα κάποιων άλλων, που μας σέβονται γι' αυτό που είμαστε, γι' αυτό που έχουμε γίνει.

Και το τελευταίο σημείο στην ίδια κατεύθυνση: Η συσχέτιση του ελληνικού, του δυτικού πολιτισμού με τις ρίζες των αρχαίων ελληνικών και το ρωμαϊκό με το κινεζικό, δεν είναι εύκολη υπόθεση. Γιατί δεν είναι εύκολη υπόθεση; Γιατί θα μπορούσαμε να πούμε τα βαθιά αυτονόητα ή κάποια ανάλογη έκφραση, που διέπουν τον ένα πολιτισμό και εκείνα, που διέπουν τον άλλον, στο διάβα των χιλιετηρίδων, είναι πολύ διαφορετικά. Π.χ., πέρα από τις διαφορές στη γραφή ή στην ομιλία, με την τονικότητα, που είναι σημαίνουσα, αν πεις «η» κάτι σημαίνει, αν πεις «ή» σημαίνει κάτι άλλο. Πέρα από αυτές τις διαφορές, υπάρχουν, ας πούμε, διαφορές του τύπου ότι στην κινεζική σκέψη, την αρχαία τη μυθολογική και τα λοιπά, δεν υπάρχουν έπη και ήρωες. Είναι άλλη η σχέση με τον κόσμο, από τον ήρωα, ο οποίος τα βάζει με τον κακό, νικά, χάνει και τα λοιπά.

Η σχέση μέσου - σκοπού είναι διαφορετική. Δεν είναι ο σχεδιασμός ο αριστοτελικός, «έχω ένα πλάνο, το τοποθετώ κάπου και προσπαθώ να το εφαρμόσω μετά κι αν τυχόν βρίσκω εμπόδια, τα λύνω στο δρόμο». Είναι μια, πολύ περισσότερο, ένταξη του ανθρώπου ή της ομάδας, που κάτι θέλει να κάνει, στο αντικειμενικό πλαίσιο και η ακολούθηση των στοιχείων αυτού του πλαισίου, με την άλφα μορφή, ώστε το αποτέλεσμα να μην είναι επίτευγμα του ήρωα, να είναι επίτευγμα της πραγματικότητας, στην ουσία, στην οποία εντάσσονται οι άνθρωποι.

Άρα, από αυτά απορρέουν άλλες αντιλήψεις για τους τρόπους διακυβέρνησης, άλλες αντιλήψεις για τι εννοούμε εμείς «δημοκρατία και αυτονομία ενός δήμου», π.χ., σε σχέση με την κεντρική κυβέρνηση, άλλου είδους σωματική γλώσσα, για το πώς συνεννοούμαστε, χωρίς να μιλάμε. Άλλη αντίληψη χρόνου. Η μακρά διάρκεια στους καιρούς είναι το προφανές, δεν είναι ότι αύριο πετυχαίνουμε το ένα ή το άλλο. Σχεδιάζουν σε κλίμακες εκατονταετίας. Και μια κίνηση σήμερα, που δεν φαίνεται γιατί την κάνουν, έχουν σκεφθεί τι επιπτώσεις θα έχει αυτή η κίνηση, λαμβανομένου υπόψη της πραγματικότητας πάντα, όπως έλεγα πριν, σε 150 χρόνια.

Αυτά για να τα καταλάβουμε, δεν είναι απλώς να παρακολουθήσουμε κάποιο θέατρο ή κάποια παράσταση παραδοσιακών οργάνων. Είναι να εισχωρήσουμε βαθύτερα στη δική τους τη σκέψη και να τους αφήσουμε, αντιστοίχως, να καταλάβουν τη δική μας σκέψη, η οποία για εκείνους δημιουργεί αντίστοιχες απορίες. Π.χ.: Έρχεται ο Κινέζος πρέσβης - το λέω σαν τυχαίο παράδειγμα - μιλάει με κάποιο δήμαρχο, με κάποια υπηρεσία του Υπουργείου και νομίζει ότι αυτά, που είπε, με το δήμαρχο ή με την υπηρεσία του Υπουργείου είναι η κεντρική κρατική γραμμή. Αλλά μπορεί και να μην είναι, γιατί υπάρχουν αυτονομίες άλλων ειδών, δικές μας, και μπορεί εκεί να δημιουργηθούν παρεξηγήσεις διαφόρων ειδών.

Άρα, την ίδρυση τέτοιων πολιτιστικών κέντρων, αμοιβαία, πρέπει να το δούμε σε τέτοια βαθύτερα επίπεδα αλληλοκατανόησης, σαν κύρια διάσταση επί του θέματος, και ταυτοχρόνως βέβαια, στη βάση αυτή, να αξιοποιήσουμε, ορθά, όλα τα υπόλοιπα, που έχουν σχέση με πολιτιστικές ανταλλαγές, αύξηση του τουρισμού, μετάφραση βιβλίων λογοτεχνίας από τη μία γλώσσα στην άλλη - κι εκεί έχουμε φτιάξει μια επιτροπή - και άλλα.

Με αυτή την έννοια, λοιπόν, νομίζω ότι όντως είναι αυτή η Συμφωνία λίγο διαφορετική από τις υπόλοιπες, ακριβώς γιατί μοιραζόμαστε, όντως, με τους Κινέζους, το είπατε όλοι, το ιστορικό βάθος του πολιτισμού. Αυτό φτιάχνει μια πολύ βαθιά αίσθηση σεβασμού, αμοιβαία. Αυτός ο σεβασμός μπορεί να διατηρηθεί, αν συνεχίσουμε να προσπαθούμε να καταλάβουμε τα βαθιά αυτονόητα εκείνα πώς διαφέρουν από τα αυτονόητα τα δικά μας τα βαθιά, κι εκεί πέρα να στηρίξουμε τα επόμενα βήματα μιας πολιτικής συγκεκριμένης και της εξέλιξης, σε όλα τα επίπεδα των σχέσεων μεταξύ μας. Ευχαριστώ πολύ.

ΔΗΜΗΤΡΗΣ ΣΕΒΑΣΤΑΚΗΣ (Αντιπρόεδρος της Επιτροπής): Το λόγο έχει η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ: Ευχαριστώ, κύριε Πρόεδρε.

Η παρούσα Συμφωνία για την αμοιβαία δημιουργία πολιτιστικών κέντρων, στην Ελλάδα και στην Κίνα, αποτελεί έναν ακόμη κρίκο στις προσπάθειες ενδυνάμωσης της φιλίας και της συνεργασίας, μεταξύ του ελληνικού και του κινεζικού λαού.

Για να το πούμε κάπως πιο ποιητικά, είναι ένα επιπλέον κουπί στο «πλοίο των ονείρων», του ομώνυμου πίνακα των 10 μέτρων, ξύλινου έργου τέχνης του γνωστού καλλιτέχνη Βαγγέλη Ρήγα, που κοσμεί, την αίθουσα υποδοχής του Παλατιού της Τέχνης, στο Πεκίνο και συμβολίζει τη φιλία των δύο αρχαίων πολιτισμών.

Πράγματι, κυρίες και κύριοι συνάδελφοι, οι πολιτισμοί της Ελλάδας και της Κίνας μετρούν πολλούς αιώνες ταξίδι στην ιστορία και είναι αναμφισβήτητο το γεγονός ότι αποτελούν τους δύο βασικούς πυλώνες του σύγχρονου παγκόσμιου πολιτισμού. Η Δύση και η Ανατολή συναντώνται, στο σταυροδρόμι των σύγχρονων προβληματισμών, για το μέλλον της ανθρωπότητας, σε όλους τους τομείς.

Κατά το παρελθόν, οι γεωγραφικές αποστάσεις εμπόδιζαν τις ανταλλαγές και καθιστούσαν αναπόφευκτη την ανάπτυξη των πολιτισμών, σε περιορισμένα τοπικά όρια.

Στις μέρες μας η εκρηκτική εξέλιξη της επιστήμης και της τεχνολογίας, στις συγκοινωνίες και τις επικοινωνίες, επιτρέπουν στους λαούς και τους πολιτισμούς να έρθουν πιο κοντά. Η παγκοσμιοποίηση της οικονομίας καθιστά παγκόσμια και τα προβλήματα του περιβάλλοντος, της αύξησης του πληθυσμού, των ανισοτήτων, της κατανομής των πόρων και των ενεργειακών αποθεμάτων. Κατά συνέπεια, η κοινή παγκόσμια αντιμετώπιση των προβλημάτων, σε οικονομικό και πολιτικό επίπεδο, προϋποθέτει την προσπάθεια κατανόησης του τρόπου σκέψης των άλλων και αυτό, με τη σειρά του, περνάει μέσα από τις πολιτιστικές και μορφωτικές ανταλλαγές.

Θέλω να υπογραμμίσω το θετικό γεγονός ότι η παρούσα Συμφωνία συγκεντρώνουν την ομόθυμη στήριξη του συνόλου του πολιτικού φάσματος, καθώς αυτή υπεγράφη, τον Ιούνιο του 2014 και κορυφώνεται, σήμερα. Θα πει κανείς ότι πρόκειται για ένα ανώδυνο πολιτικό θέμα. Όμως, στην ουσία πρόκειται για μια σύγκλιση, πάνω σε αυτονόητες παραδοχές για το μέλλον.

Εύχομαι και ελπίζω να βρεθούν περισσότερες τέτοιες ευκαιρίες σύγκλισης, προκειμένου να αναβαθμιστεί το επίπεδο του πολιτικού διαλόγου, αφενός, αλλά και να δημιουργηθούν καλύτερες συνθήκες κατανόησης του παρόντος και διερεύνησης των προοπτικών του μέλλοντος. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Ευχαριστώ πολύ την κυρία Κατσαβριά. Ευχαριστώ όλους για τις παραγωγικές τοποθετήσεις.

Εισερχόμαστε στην ψήφιση του συζητούμενου νομοσχέδιου.

Γίνεται, λοιπόν, δεκτό το σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση πολιτιστικών κέντρων», επί της αρχής;

Εκ μέρους του ΣΥΡΙΖΑ, ο κ. Σκουρολιάκος.

ΠΑΝΟΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ν.Δ., ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ (Εισηγητής της Ν.Δ.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Από τους Ειδικούς Αγορητές.

Λείπει ο κ. Γρέγος από την Χρυσή Αυγή, είχε δηλώσει, όμως, επιφύλαξη.

Εκ μέρους της Δημοκρατικής Συμπαράταξης, η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Κ.Κ.Ε., ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ναι, με τις επιφυλάξεις που εκφράσαμε.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Ποταμιού, ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους των Ανεξαρτήτων Ελλήνων, ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ένωσης Κεντρώων, η κυρία Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Επομένως, το σχέδιο νόμου έγινε δεκτό επί της αρχής κατά πλειοψηφία.

Γίνεται δεκτό το πρώτο άρθρο;

Εκ μέρους του ΣΥΡΙΖΑ, ο κ. Σκουρολιάκος.

ΠΑΝΟΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ν.Δ., ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ (Εισηγητής της Ν.Δ.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Ο κ. Γρέγος λείπει.

Εκ μέρους της Δημοκρατικής Συμπαράταξης, η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Κ.Κ.Ε., ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Ποταμιού, ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους των Ανεξαρτήτων Ελλήνων, ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ένωσης Κεντρώων, η κυρία Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Επομένως, το πρώτο άρθρο έγινε δεκτό, κατά πλειοψηφία.

Γίνεται δεκτό το δεύτερο άρθρο;

Εκ μέρους του ΣΥΡΙΖΑ, ο κ. Σκουρολιάκος.

ΠΑΝΟΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ν.Δ., ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ (Εισηγητής της Ν.Δ.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής):

Ο κ. Γρέγος λείπει.

Εκ μέρους της Δημοκρατικής Συμπαράταξης, η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Κ.Κ.Ε., ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Ποταμιού, ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους των Ανεξαρτήτων Ελλήνων, ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ένωσης Κεντρώων, η κυρία Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Επομένως, το δεύτερο άρθρο έγινε δεκτό κατά πλειοψηφία.

Γίνεται δεκτό το σχέδιο νόμου και στο σύνολό του;

Εκ μέρους του ΣΥΡΙΖΑ, ο κ. Σκουρολιάκος.

ΠΑΝΟΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ν.Δ., ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ (Εισηγητής της Ν.Δ.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Χρυσής Αυγής, ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής της Χρυσής Αυγής): Με επιφύλαξη.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Δημοκρατικής Συμπαράταξης, η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Κ.Κ.Ε., ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους του Ποταμιού, ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους των Ανεξαρτήτων Ελλήνων, ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Εκ μέρους της Ένωσης Κεντρώων, η κυρία Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Ναι.

ΔΗΜΗΤΡΙΟΣ ΣΕΒΑΣΤΑΚΗΣ (Αντιπρόεδρος της Επιτροπής): Επομένως, το σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση πολιτιστικών κέντρων», έγινε δεκτό επί της αρχής, επί των άρθρων και στο σύνολό του, κατά πλειοψηφία.

Ευχαριστώ πολύ. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αυλωνίτου Ελένη, Βαγενά Άννα, Γαβρόγλου Κωνσταντίνος, Δριτσέλη Παναγιώτα, Εμμανουηλίδης Δημήτρης, Θηβαίος Νικόλαος, Καρά Γιουσούφ Αϊχάν, Κατσαβριά Χρυσούλα, Κωνσταντινέας Πέτρος, Λιβανίου Ζωή, Γάκης Δημήτριος, Μιχελής Θανάσης, Μουμουλίδης Θεμιστοκλής, Μπαξεβανάκης Δημήτρης, Σεβαστάκης Δημήτρης, Σκουρολιάκος Πάνος, Κάτσης Μάριος, Τζούφη Μερόπη, Αντωνιάδης Ιωάννης, Γκιουλέκας Κωνσταντίνος, Κουκοδήμος Κωνσταντίνος, Στύλιος Γεώργιος, Φορτσάκης Θεόδωρος, Χαρακόπουλος Μάξιμος, Ηλιόπουλος Παναγιώτης, Κεφαλίδου Χαρά, Κωνσταντόπουλος Δημήτριος, Βαρδαλής Αθανάσιος, Δελής Ιωάννης, Τάσσος Σταύρος, Μαυρωτάς Γεώργιος, Ψαριανός Γρηγόρης, Παπαχριστόπουλος Αθανάσιος, Μεγαλομύστακας Αναστάσιος και Μεγαλοοικονόμου Θεοδώρα.

Τέλος και περί ώρα 13.30΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΔΗΜΗΤΡΙΟΣ ΜΠΑΞΕΒΑΝΑΚΗΣ**